De Syv Grene fra Bønnen om God Livsførelse

Tilflugt og bodhicitta:

Indtil jeg når oplysningen tager jeg tilflugt til Buddha,

til Dharma og den højeste Sangha.

Må jeg gennem de fortjenester jeg samler 
ved at praktisere gavmildhed og de andre fuldkommenheder 
nå Buddhatilstanden til gavn for alle levende væsener.  (3x)

Buddhaerne og bodhisattvaerne indbydes:

Velsignede, I beskytter alle levende væsener uden undtagelse,

I overvinder alle onde kræfters hærskarer,

I erkender alle ting uden undtagelse fuldkomment.

Jeg beder jer, kom til dette sted sammen med jeres ledsagere.

De Fire Umådelige:

Må alle levende væsener være lykkelige og have årsagen til lykke.

Må de være fri for lidelse og årsagen til lidelse.

Må de aldrig være adskilt fra den højeste lykke, 
der er uden lidelse.

Må de hvile i stor ligevægt fri for tilknytning til nære 
og aversion mod fremmede.

At bøje sig:

For hver eneste af de tre tiders tathagataer

i samtlige verdener i de ti retninger,

for alle dem, der er som løver i menneskefom,

bøjer jeg mig i åbenhed med krop, tale og sind.

Ansporet af ønskebønnen om fortræffelig adfærd

er hver eneste sejrrig direkte tilstede i mit sind.

Med legemer så mange som støvkorn i verden

hylder jeg dem alle ved at bøje mig fuldstændigt.

I ét støvkorn findes Buddhaer så talrige som atomer,

alle befinder de sig i midten af deres følge af sønner.

Sådan forestiller jeg mig, at hvert eneste atom

i fænomeners vide udstrækning er fyldt med sejrrige.

På samtlige tungemål og med alskens melodier

som et uudtømmeligt ocean af lovprisninger

besynger jeg alle de sejrriges kvaliteter til fulde

og priser således alle sugataer – de frydefulde.

At ofre:

De smukkeste blomster og skønneste kæder,

klange og salver og ypperlige parasoller,

de fineste klæder, de dejligste røgelser

ofrer jeg til de sejrrige.

De smukkeste klæder og de dejligste parfumer,

balsamiske pulvere i bjerge som Meru,

de mest udsøgte ting smukt arrangeret

ofrer jeg til alle de sejrrige.

Jeg ofrer også de uovertrufne og mest omfattende ofringer;

og således med hengivenhed overfor alle de sejrrige

og med tillid til den adfærd der gavner,

bøjer jeg mig i hyldest og ofrer til dem alle.

At angre skadelige handlinger:
Hvad jeg end har gjort af skadelige handlinger

med mit legeme, min tale og mit sind

under indflydelse af enten begær, modvilje eller dumhed

angrer jeg alle disse, hver især.

At glæde sig over andres gavnlige handlinger:

Jeg glæder mig over al den fortjeneste, 
der nogensinde er opbygget

af de ti retningers sejrrige, af Buddhaernes sønner,

af de der sejrer på egen hånd, af de der lærer og af de udlærte,

samt af alle levende væsener – hvor meget de end har opbygget.

At anmode om at lærens hjul bliver drejet:
Jeg anmoder alle dem, der er som lanterner 
i de ti retningers verdner,

dem, der ved at gennemgå den gradvise erkendelsesvej

har frembragt det uanfægtede, Buddha-tilstanden,

om at dreje den højeste læres hjul.

At bede om at Buddhaerne ikke vil gå hinsides lidelsen:

Dem, hvis hensigt det er at vise Nirvana,

beder jeg med samlede hænder om

at forblive i kalpaer så mange som støvkorn

til gavn og lykke for alle væsener.

Mandala-ofring:

Et fundament smykket med røgelse, safranvand og blomster, 

smykket med Mount Meru, de fire kontinenter, 

sol og måne, ofrer jeg til Buddhaernes felt. 

Må alle levende væsener glæde sig ved dette rene land.

Sammen med de uendeligt mange levende væsener 

tager jeg tilflugt i de tre højeste lærere, 

som i deres essens er den rene medfølelse, 

indtil jeg når fuldkommen oplysning.

Må alle forkerte sindstilstande blive overvundne, 

må de fejlfri erkendelser, 

såsom agtelsen af den spirituelle ven og andre, 

opstå ubesværet.

Må alle ugunstige omstændigheder, 

indre og ydre uden undtagelse, 

blive fredeliggjort her på dette sted.

Tilegnelse:

Må jeg hurtigt blive en Buddha

i kraft af disse bestræbelser

og må jeg herefter føre alle levende væsener

uden undtagelse til Buddha-tilstanden.

